b"\n_START_ARTICLE_\nGermans Baschet\n_START_SECTION_\nEls inicis\n_START_PARAGRAPH_\nBernard Baschet va n\xc3\xa9ixer el 24 d'agost de 1917 a Par\xc3\xads, i Fran\xc3\xa7ois Baschet va n\xc3\xa9ixer el 30 de mar\xc3\xa7 de 1920, tamb\xc3\xa9 a Par\xc3\xads. Eren el tercer i el quart d'una fam\xc3\xadlia de cinc germans._NEWLINE_Bernard va iniciar estudis de m\xc3\xbasica i de pintura, que va abandonar. Durant la Segona Guerra Mundial va estudiar una carrera d'enginyeria. Posteriorment s'establ\xc3\xad al sud de Fran\xc3\xa7a on s'ocupava d'un taller de fusteria._NEWLINE_Fran\xc3\xa7ois havia volgut ser artista, per\xc3\xb2 pels advertiments del seu pare va estudiar administraci\xc3\xb3 d'empreses a la universitat. Despr\xc3\xa9s de la Segona Guerra Mundial l'ex\xc3\xa8rcit franc\xc3\xa8s el va destinar a l'Argentina, fins al 1952, quan va decidir viatjar pel m\xc3\xb3n fent de m\xc3\xbasic, cantant amb l'acompanyament d'una guitarra._NEWLINE_En pro d'un equipatge lleuger, Fran\xc3\xa7ois va fer la seva primera creaci\xc3\xb3 ac\xc3\xbastica, la guitarra inflable, on la caixa de resson\xc3\xa0ncia era substitu\xc3\xafda per un globus inflable (de fet, un coix\xc3\xad de c\xc3\xa0mping); a m\xc3\xa9s, el m\xc3\xa0nec era plegable. L'any 1952 va tornar a Par\xc3\xads, on va patentar aquesta guitarra. Amb la intenci\xc3\xb3 de millorar-la es va interessar pels fonaments de l'ac\xc3\xbastica dels instruments musicals, i va comen\xc3\xa7ar a realitzar tota mena d'experiments ac\xc3\xbastics, alhora que inici\xc3\xa0 estudis d'escultura. _NEWLINE_Mentrestant Bernard havia comen\xc3\xa7at a escoltar la m\xc3\xbasica electr\xc3\xb2nica emergent en aquella \xc3\xa8poca i es va adonar que hi havia un m\xc3\xb3n nou per descobrir, de manera que va proposar al seu germ\xc3\xa0 Fran\xc3\xa7ois deixar de banda l'escultura cl\xc3\xa0ssica i col\xc2\xb7laborar en el disseny de nous instruments musicals.\n_START_SECTION_\nLa col\xc2\xb7laboraci\xc3\xb3\n_START_PARAGRAPH_\nA inicis dels anys cinquanta del segle XX, els germans Bernard i Fran\xc3\xa7ois Baschet van plantejar un dubte raonable que consistia a demanar-se quin sentit tenia tocar la m\xc3\xbasica del segle XX amb instruments del segle XVIII. Si el corrent de la interpretaci\xc3\xb3 historicista de la m\xc3\xbasica antiga, que comen\xc3\xa7ava a desenvolupar-se en aquells anys, propugnava que les obres de cada per\xc3\xadode s\xe2\x80\x99havien de tocar amb els instruments i les t\xc3\xa8cniques pr\xc3\xb2pies de cada \xc3\xa8poca per assolir la m\xc3\xa0xima fidelitat, no caldria fer el mateix amb la m\xc3\xbasica del nostre temps? Amb aquesta premissa, doncs, els germans Baschet van investigar els materials i els procediments m\xc3\xa9s adients per crear una s\xc3\xa8rie de nous instruments que fossin realment contemporanis i representatius de la societat en qu\xc3\xa8 vivien i que, alhora, obrissin noves vies d\xe2\x80\x99expressi\xc3\xb3 i eixamplessin els horitzons musicals i art\xc3\xadstics. Per\xc3\xb2 a difer\xc3\xa8ncia d\xe2\x80\x99altres tend\xc3\xa8ncies del moment \xe2\x80\x93com la m\xc3\xbasica concreta, que experimentava amb els materials sonors enregistrats, o la m\xc3\xbasica electr\xc3\xb2nica, que aprofitava els aven\xc3\xa7os tecnol\xc3\xb2gics per aplicar-los a tota mena d\xe2\x80\x99instruments i dispositius musicals\xe2\x80\x93, els pioners francesos es van centrar en l\xe2\x80\x99estudi de l\xe2\x80\x99ac\xc3\xbastica musical per generar una nova i \xc3\xa0mplia fam\xc3\xadlia d\xe2\x80\x99instruments._NEWLINE_A partir de 1952, els germans Baschet van estudiar els instruments musicals existents i van invertir aquest coneixement en la creaci\xc3\xb3 de dotzenes d'estructures sonores, o escultures sonores._NEWLINE_Aquests instruments, amb un aspecte sorprenent, estan manufacturats amb acer i alumini, i amplificats amb grans planxes c\xc3\xb2niques de metall. Normalment s\xc3\xb3n instruments f\xc3\xa0cils de tocar, fins i tot per gent poc experta._NEWLINE_Un exemple d'aix\xc3\xb2 \xc3\xa9s la Font Musical Hemisfair, que consisteix en una s\xc3\xa8rie de pals en la part superior dels quals hi ha grups de difusors de so c\xc3\xb2nics, i, sobre ells, cercles de pues de metall. El so es genera per dolls d'aigua dirigits pels observadors._NEWLINE_El 1954 els germans Baschet van con\xc3\xa8ixer una parella de m\xc3\xbasics, Jacques Lasry, pianista i compositor, i Yvonne Lasry, organista. Els quatre van formar l'associaci\xc3\xb3 Structures Sonores Lasry-Baschet. Van fer els seus primers concerts el 1955, amb un cert \xc3\xa8xit. El 1960 Jean Cocteau els va demanar m\xc3\xbasica per al seu film Le testament d'Orph\xc3\xa9e. Van realitzar una gira, apareixent en programes de televisi\xc3\xb3, com ara The Ed Sullivan Show._NEWLINE_El 1965 van celebrar una exposici\xc3\xb3 al Museu d'Art Modern de Nova York, que va adquirir una de les escultures dels Baschet._NEWLINE_En la d\xc3\xa8cada del 60 els Lasry van emigrar a Israel. El 1977 Bernard va con\xc3\xa8ixer Michel Deneuve, un m\xc3\xbasic, que es va unir a ells en una nova associaci\xc3\xb3, i els va ajudar en la creaci\xc3\xb3 d'instruments, treballant especialment amb el cristall."